CELEX: 32018D0232
Language: et
Date: 2018-02-15 00:00:00
Title: Komisjoni rakendusotsus (EL) 2018/232, 15. veebruar 2018, milles käsitletakse biotsiidide VectoMax G ja Aqua-K-Othrine turul kättesaadavaks tegemise ja kasutamisega seoses Belgia võetud meetme kehtivuse pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1 (teatavaks tehtud numbri C(2018) 759 all)

17.2.2018   
            
            
               ET
            
            
               Euroopa Liidu Teataja
            
            
               L 45/31
            
         KOMISJONI RAKENDUSOTSUS (EL) 2018/232,
   15. veebruar 2018,
   milles käsitletakse biotsiidide VectoMax G ja Aqua-K-Othrine turul kättesaadavaks tegemise ja kasutamisega seoses Belgia võetud meetme kehtivuse pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1
   
      
         (teatavaks tehtud numbri C(2018) 759 all)
      
   
   (Ainult hollandi- ja prantsuskeelne tekst on autentsed)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku,
   ning arvestades järgmist:
   
               (1)
            
            
               3. mail 2017 võttis Belgia vastavalt määruse (EL) nr 528/2012 artikli 55 lõike 1 esimesele lõigule vastu otsuse lubada kuni 31. oktoobrini 2017 teha Flandria piirkonnas turul kättesaadavaks biotsiidid VectoMax G ja Aqua-K-Othrine ning kasutada neid, et tõrjuda perekonda Aedes kuuluvate sääskede vastseid ja täiskasvanud invasiivseid eksootilisi sääski (edaspidi „sääsed“) ning iga uut sääsepopulatsiooni, mis on avastatud Flandria piirkonnas eksootiliste sääskede seire projektiga, mida tuntakse Belgias nimetuse „MEMO“ all. Vastavalt kõnealuse määruse artikli 55 lõike 1 teisele lõigule teavitas Belgia viivitamata komisjoni ja teisi liikmesriike kõnealusest meetmest ja selle põhjendusest.
            
         
               (2)
            
            
               VectoMax G sisaldab toimeainena mikroorganismi Bacillus thuringiensis subsp. israelensis serotüübi H14 tüve AM65-52 ja mikroorganismi Bacillus sphaericus subsp. 2362 tüve ABTS-1743 (edaspidi vastavalt „Bacillus thuringiensis israelensis“ ja „Bacillus sphaericus“) ning Aqua-K-Othrine sisaldab toimeainena deltametriini; mõlemaid kasutatakse määruse (EL) nr 528/2012 V lisas määratletud tooteliiki 18 kuuluvates toodetes. Vastavalt Belgia esitatud teabele on meedet vaja rahvatervise kaitseks, sest kõnealused sääsed, keda on Belgias leitud Ida-Flandria provintsi kahes kohas, võivad olla selliste haiguste nagu denguepalaviku ja Chikungunya viiruspalaviku siirutajad ning nende võimalikku paljunemist tuleks takistada nii palju ja nii vara kui võimalik.
            
         
               (3)
            
            
               Komisjon sai 27. septembril 2017 Belgialt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse meetme kehtivuse pikendamiseks. Põhjendatud taotlus tehti sääskedest rahvatervisele tuleneva ohu tõttu. Et Belgias tuvastatud sääsepopulatsioonide tõrje kampaania ei ole veel lõpetatud ja seireprojekt MEMO kestab edasi, oleks kõnealuseid tooteid vaja Flandria piirkonnas juba tuvastatud sääsepopulatsioonide ja iga uue sääsepopulatsiooni tõrjeks, kuna Belgias puuduvad asjakohased alternatiivsed tooted.
            
         
               (4)
            
            
               Haiguste Ennetamise ja Tõrje Euroopa Keskus kinnitab, et invasiivsete sääskede, nende seas perekonda Aedes kuuluvate sääskede ülemaailmse leviku olulist suurenemist on lihtsustanud eelkõige inimtegevus ning sellest võib kujuneda tõsine terviseoht.
            
         
               (5)
            
            
               Kuna sääskede levikut ei ole võimalik muude vahenditega takistada ning asjakohase tõrje puudumine võiks ohustada rahvatervist, siis on asjakohane lubada Belgial pikendada meetme kehtivust teatavatel tingimustel kuni 550 päeva.
            
         
               (6)
            
            
               Käesoleva otsusega ette nähtud meetmed on kooskõlas alalise biotsiidikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Belgia võib pikendada kuni 550 päeva võrra selle meetme kehtivust, millega lubatakse turul kättesaadavaks teha ja kasutada biotsiide VectoMax G ja Aqua-K-Othrine määruse (EL) nr 528/2012 V lisas määratletud tooteliiki 18 kuuluvates toodetes, et siirutajasääski tõrjuda, tagades, et neid tooteid kasutavad üksnes sertifitseeritud ettevõtjad pädeva asutuse järelevalve all.
   Artikkel 2
   Käesolev otsus on adresseeritud Belgia Kuningriigile.
   
      Brüssel, 15. veebruar 2018
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  ELT L 167, 27.6.2012, lk 1.